У турму яго!
«Ў турму яго! – Ў турму! 
Ён думку нейкую, сваю, трымае 
I нікаму ня кажа з нас... 
Ад ўсіх хавае! 
На розуме ён нешта злое мае!.. 
Ў турму яго! У турму!» 

Яго схапілі. Ён ў турме. 

Чарнеюць краты на вакне, 
Да сьценкі прыкаваны ложак, 
А на палу, ў пылу, 
Сьляды мышыных ножах. 
Да, ён ў турме! Ў турме! 

«За што схапілі вы мяне? 
Што я зрабіў для вас благога? 
Навошта краты на вакне? 
За што трымаеце, як злыдня злога, 
Ў муры запёршы на вясьне?» 

Няма адказу на пытаньні. 
Муры сьмяюцца ў злым маўчаньні.

(25 траўня 1924 г. Дзьвінская турма)

Вершы Кастуся Езавітава
Творы 1924 года
Творы, напісаныя ў Дзьвінску